|  |
| --- |
|      |

# Høringsbrev – Høring om udkast til bekendtgørelse om befordring og skabeloner til forløbsplan, ressourcepapir og uddannelsesbevis ved særligt tilrettelagt ungdomsuddannelse (stu)

Hermed fremsendes i høring udkast til bekendtgørelse om befordring og skabeloner til forløbsplan, ressourcepapir og uddannelsesbevis ved særligt tilrettelagt ungdomsuddannelse (stu).

På baggrund af politisk aftale af 24. maj 2022 – ”Aftale om flere rettigheder og bedre tilrettelæggelse af STU” – er der gennemført ændringer i stu-loven. Ændringerne fremgår af lov nr. 731 af 13. juni 2023.

På baggrund af lovændringerne er der behov for at udstede en ny bekendtgørelse til stu-loven.

Det er hensigten, at den nye bekendtgørelse skal afløse bekendtgørelse nr. 739 af 3. juni 2016 om ungdomsuddannelse for unge med særlige behov, og at denne bekendtgørelse ophæves.

Udkastet til den nye bekendtgørelse er væsentligt afkortet i forhold til bekendtgørelse nr. 739 af 3. juni 2016 om ungdomsuddannelse for unge med særlige behov. Dette skyldes, at der i bekendtgørelsesudkast alene er medtaget bestemmelser, der ikke allerede fremgår af lov eller forarbejder hertil.

Bekendtgørelsesudkastet indeholder ikke bestemmelser, hvortil der i lov nr. 731 af 13. juni 2023 er bemyndigelse til at fastsætte, når bemyndigelsesbestemmelsen først træder i kraft 1. januar 2025. Sådanne bestemmelser vil blive fastsat efterfølgende i 2024.

Det er hensigten, at den kommende nye bekendtgørelse skal udmønte lovens bemyndigelser til at fastsætte bestemmelser om befordring samt skabeloner til forløbsplan, ressourcepapir og uddannelsesbevis.

I forbindelse med ikrafttræden af de nye skabeloner udsender styrelsen vejledninger til at udfylde skabelonerne, og disse vejledninger har til hensigt at understøtte, at skabelonerne udfyldes ensartet og i overensstemmelse med intentionerne med dokumenterne og deres indbyrdes sammenhæng

Styrelsen vil i efteråret i 2023 udsende en ny vejledning om stu-uddannelsen.

Eventuelle bemærkninger og spørgsmål til bekendtgørelsesudkastet bedes sendt til britt.lassen.nielsen@stukuvm.dk og maja.schioth.dyrby@stuk.uvm.dk senest fredag den 18. august 2023, kl 12.

Materialet findes på Høringsportalen.dk.

Med venlig hilsen

Britt Lassen Nielsen

Chefkonsulent

Direkte tlf. +45 21 76 21 37

britt.lassen.nielsen@stukuvm.dk